钦定古今图书集成/明伦汇编/官常典/第308卷 > 后汉
## 钦定古今图书集成/明伦汇编/官常典/第308卷 > 后汉

后汉设大司农，掌钱谷、金帛、货币，太仓、平准、导官、廪
牺诸令，市长、仓官皆属之。又少府设民曹、尚书曹有
侍郎令史，但主凡吏上书，而以财用库藏属之仆射、
右丞。

按：《后汉书百官志》：“大司农卿一人，中二千石。”本注曰：
“掌诸钱谷金帛诸货币。郡国四时上月旦见钱谷簿，
其逋未毕，各具别之。边郡诸官请调度者，皆为报给，
损多益寡，取相给足。”

〈注〉《汉官》曰：“员吏百六十四人，其十八人四科，九人斗食，十六人二百石，文学二十人百石，二十五人佐，七十五人学事，一人官医。”

丞一人，比千石。部丞一人，六百石。本注曰：“部丞主帑
藏。”

〈注〉《古今注》曰：“建初七年七月，为大司农，置丞一人，秩千石，别主帑藏。”则部丞应是而秩不同。应劭《汉官秩》亦云“二千石。”

太仓令一人，六百石。《本注》曰：“主受郡国传漕谷。”丞一
人。

〈注〉《汉官》曰：“员吏九十九人。”

平准令一人，六百石。《本注》曰：“掌知物贾，主练染，作采
色。”丞一人。

〈注〉《汉官》曰：“员吏百九十人。”

导官令一人，六百石。《本注》曰：“主舂御米及作干糒。导，
择也。”丞一人。

〈注〉《汉官》曰：“员吏百一十二人。”

右属大司农。本注曰：“郡国盐官、铁官本属司农，中兴
皆属郡县。”

〈注〉《魏志》曰：“曹公置典农中郎将，秩二千石。典农都尉，秩六百石，或四百石。典农校尉，秩比二千石，所主如中郎部分别，而少为校尉丞

〈注〉《汉官》曰：“丞一人，三百石。员吏四十人，其十一人斗食，十七人佐，七人学事，五人守学事”，皆河南属县给吏者。

及雒阳市长。

〈注〉《汉官》曰：“市长一人，秩四百石；丞一人，二百石，明法补员吏三十六人，十三人，百石。啬夫十一人，斗食，十二人佐。又有楫櫂。丞三百石，别治中水官，主水渠，在马市东，有员吏六人。”

荥阳敖仓官，中兴皆属河南尹，馀均输等皆省。

〈注〉均输者，《前书》孟康注曰：“谓诸当所有输于官者，皆令输其土地所饶，平，其所在时，贾官更于他处货之，输者既便，而官有利。”《盐铁论大夫》曰：“往者郡国诸侯，各以其物贡输，往来烦杂，物多苦恶，或不偿其费，故郡置输官，以相给运，而便远方之贡，故曰均输。开委府于京师，以笼货物，贱则买，贵则卖，是以县官不失实，商贾无所利，故曰平准。平准则民不失职，均输则民不劬劳，故平准、均输，所以平万物而便百姓也。”文学曰：“古之赋税于民也，因其所工，不求所拙。农人纳其获，工女效其织。今释其所有，责其所无，百姓贱买货物，以便上求。间者郡国或令民作布絮，吏留难与之为市。吏之所入，非独齐陶之缣，蜀汉之布也，亦民间之所为耳。行奸卖平，农民重苦，必苦女工茧税，未见输之均也。县官猥发，阖门擅市，即万民并收，并收则物腾跃，腾跃则商贾利，自市则吏容奸。豪吏富商，积货储物，以待其急，轻贾奸吏，收以取贵，未见准之平也。盖古之均输，所以齐劳逸而便贡输，非以为利而贾万物也。”王隆《小学汉官篇》曰：“调均报度，输漕委输。”胡广注曰：“边郡诸官请调者，皆为调均报给之也。以水通输曰漕。委，积也。郡国所积聚金帛货贿，随时输送。诸司农曰委输，以供国用。”《前书》又有都内籍田令丞，干官铁市两长丞，郡国诸仓农监六十五官长丞皆属之。

尚书仆射一人，六百石。本注曰：“署尚书事，令不在，则
奏下众事。”

〈注〉蔡质《汉仪》曰：“仆射，主封门，掌授廪假钱谷。”臣昭案：献帝分置左右仆射，建安四年，以荣卲为尚书左仆射是也。

尚书六人，六百石。《本注》曰：“成帝初，置尚书四人，分为
四曹。常侍曹尚书主公卿事；二千石曹尚书主郡国
二千石事；民曹尚书主凡吏上书事；客曹尚书主外
国夷狄事。”

〈注〉蔡质《汉旧仪》曰：典缮治功作、监池苑囿盗贼事。

世祖承遵后分二千石曹，又分客曹为南主客曹、北
主客曹，凡六曹。

左右丞各一人，四百石。《本注》曰：“掌录文书期会。左丞
主吏民章报及驺伯史。右丞假署印绶及纸笔墨诸
财用库藏。”

〈注〉蔡质《汉仪》曰：左丞与仆射对掌授廪假钱谷。

侍郎三十六人，四百石。本注曰：“一曹有六人，主作文
书起草。”

〈注〉蔡质《汉仪》曰：“尚书郎，初从三署诣台试，初上台称守尚书郎中，岁满称尚书郎，三年称侍郎

令史，十八人，二百石。”本注曰：“曹有三主书，后增剧曹
三人，合二十一人。”

〈注〉《古今注》曰：永元三年七月，增尚书令史员，功满未尝犯禁者，以补小县墨绶。蔡质曰：“皆选兰台符节上，称简精练有吏能，为之决录”注曰：故事，尚书郎以令史久缺补之，世祖始改用孝廉为郎。

右属少府。本注曰：凡山泽陂池之税，名曰禁钱，属少
府，世祖改属司农。